Sportskut (30) skiet 2 kapers dood voordat hy self sterf | Netwerk24
Deur Hanti Otto 14 Junie 2021 21:02
Hy het egter eers twee van die aanvallers doodgeskiet voordat hy aan veelvuldige skietwonde dood is.
Nicolaas James Devenish en sy vrou, Maryna. Hulle was net meer as 'n jaar getroud toe Devenish in 'n skietery met twee kapers dood is. Foto: Facebook
Die sakeontwikkelingsbestuurder van Pretoria is omstreeks 08:00 deur mans in 'n Volkswagen Polo met 'n blou lig op die R50-pad naby Delmas in Mpumalanga aangeval. Die kapers het maskers en glimbaadjies wat deur die polisie gebruik word, aangehad. Dis nie duidelik hoeveel aanvallers daar was nie.
Dit was, volgens sy Facebook-blad, net twee dae ná sy eerste huweliksherdenking. Hy en sy vrou, Maryna, is op 10 Junie 2020 getroud.
Sy het Sondag vroegoggend geskryf: "Woorde is min! Dit is 'n bitter, so seer gevoel. Mag jy die beste tyd hê, elke dag visvang en jag in die hemel."
Sy beskryf Devenish as die man met die "mooiste, mees opregte en grootste hart" wie se tydjie by haar en sy ander geliefdes te kort was.
"Maar jy het my en almal gelos met soveel lewenslesse en herinneringe . . . Lief jou die meeste."
Ander wat die jong man uit sy kinderdae in eMalahleni, Mpumalanga, geken het, het hom as saggeaard, iemand met respek vir ander en 'n "ware kind van God" beskryf.
Nog vriende het bygevoeg dat Devenish baie geliefd was, 'n gebore held wie se ja sy ja was en iemand wat nooit geskroom het om te veg vir dit wat reg is nie.
Ook diegene wat hom nie persoonlik geken het nie, beskou Devenish as 'n held wat tot die dood toe "teen 'n oormag" baklei het.
Gideon Joubert, eienaar en redakteur van Paratus, 'n aanlyn hulpbron oor wettige en verantwoordelike vuurwapenbesit en -regte, en 'n vuurwapen-instrukteur, sê Devenish het deur sy optrede ander onskuldiges gered.
"Hy was 'n waardige, sterk vegter wat die gevaar in die oë gekyk het met die oogmerk om veilig huis toe te kan gaan na sy geliefdes," het Joubert in 'n video op sy Facebook-blad bygevoeg.
"Nicolaas het die 'loopbane' van gevaarlike mans beëindig toe hulle die verkeerde persoon aangeval het. Hulle sal nooit weer iemand anders seermaak nie."
Hy was 'n waardige, sterk vegter wat die gevaar in die oë gekyk het met die oogmerk om veilig huis toe te kan gaan na sy geliefdes.
Ian Cameron, stigter van firearms.co.za, 'n platform wat vuurwapenregte in Suid-Afrika bevorder, het gevra hoe wetsgehoorsames hulself moet verdedig en soos Devenish moet terugveg as hulle nie hulself binne die wet kan bewapen nie.
"Indien die polisie in Suid-Afrika enigsins in 'n noodgeval reageer, neem dit gewoonlik gemiddeld 20 minute. Die polisie verloor meer as 700 vuurwapens per jaar en het in die afgelope sewe jaar oor die 10 miljoen patrone verloor," sê Cameron.
"Selfs al sou Devenish tyd gehad het om hulp te ontbied, sou die polisie nie betyds gewees het nie en was hy genoodsaak om homself te beskerm."
Brig. Leonard Hlathi, polisiewoordvoerder, het vroeër gesê 'n voorlopige ondersoek dui daarop dat die mans in die Polo 'n man (Devenish) in 'n Toyota Hilux-dubbelkajuitbakkie wou kaap toe 'n skietery uitgebreek het.
Al drie mans is op die toneel dood aangetref nadat 'n verbyganger drie mense langs die pad gesien lê en hulp ontbied het.
"Die persoon het die polisie ingelig dat die voertuie vol koeëlgate is."
Die polisie en nooddienste het Devenish se lyk by sy Toyota Hilux-dubbelkajuitbakkie gevind.
Die aanvallers se voertuig het agter die bakkie gestaan. Die twee mans in die Polo het ook verskeie skietwonde gehad.
"Twee vuurwapens is op die toneel gevind en daar is op hulle beslag gelê. Die reeksnommer van een van die vuurwapens is verwyder. Die ander vuurwapen het aan die slagoffer behoort."
Een van die oorlede kapers is al in die verlede in hegtenis geneem op klagte wat verband hou met motorkapings.